## Odluka o osnovicama osiguranja za obračunavanje i plaćanje doprinosa i za ostvarivanje prava iz mirovinskog i invalidskog osiguranja za produženo mirovinsko i invalidsko osiguranje

### NN 26/1994 (11.4.1994.), Odluka o osnovicama osiguranja za obračunavanje i plaćanje doprinosa i za ostvarivanje prava iz mirovinskog i invalidskog osiguranja za produženo mirovinsko i invalidsko osiguranje

# REPUBLIČKI FOND HRVATSKOG ZAVODA ZA ZDRAVSTVENO OSIGURANJE

Na temelju članka 6. točke 7. i 101. stavka 3. a u svezi s člankom 43.
st. 1. i 2. Statuta Republičkog fonda mirovinskog i invalidskog osiguranja
radnika Hrvatske ("Narodne novine", broj 58/90 i 21/92) Upravni
odbor Republičkog fonda mirovinskog i invalidskog osiguranja radnika Hrvatske
na sjednici održanoj 22. ožujka 1994. donosi

## ODLUKU

### O OSNOVICAMA OSIGURANJA ZA OBRAČUNAVANJE I PLAĆANJE DOPRINOSA I ZA OSTVARIVANJE PRAVA IZ MIROVINSKOG I INVALIDSKOG OSIGURANJA ZA PRODUŽENO MIROVINSKO I INVALIDSKO OSIGURANJE

1. Osnovice za obračunavanje i plaćanje doprinosa i za ostvarivanje
prava iz mirovinskog i invalidskog osiguranja za produženo mirovinsko i
invalidsko osiguranje iz članka 98. a u svezi s člankom 43. st.1. i 2.
Statuta Republičkog fonda mirovinskog i invalidskog osiguranja radnika
Hrvatske, određuju se prema stupnju stručne spreme i to u dinarskoj protuvrijednosti
DEM, prema srednjem tečaju Narodne banke Hrvatske, prvoga dana mjeseca
u kojem i dospijeva uplata doprinosa i to:

1) za osobe koje imaju stručnu spremu sedmog ili osmog stupnja (visoka
stručna sprema) u dinarskoj protuvrijednosti od 120 DEM,

2) za osobe koje imaju stručnu spremu petog ili šestog stupnja (viša
stručna sprema odnosno VKV radnik), u dinarskoj protuvrijednosti 95 DEM,

3) za osobe koje imaju stručnu spremu trećeg ili četvrtog stupnja (srednja
stručna sprema, odnosno KV radnik), u dinarskoj protuvrijednosti od 75
DEM,

4) za osobe koje imaju stručnu spremu prvog ili drugog stupnja (niža
stručna sprema, odnosno PKV radnik), u dinarskoj protuvrijednosti od 60
DEM, 5) za osobe bez stručne spreme, u dinarskoj protvrijednosti od 50
DEM.

2. Doprinos za mirovinsko i invalidsko osiguranj osoba iz točke 1. ove
odluke obračunava se i plaća prema zakonom utvrđenoj stopi doprinosa za
mirovinsko i invalidsko osiguranje za osiguranike koji su sami obveznici
plaćanja doprinosa na pripadajuću osnovicu osiguranja.

3. U staž osiguranja računaju se samo ona razdoblja produženog osiguranja
za koje je plaćen odgovarajući doprinos za produženo mirovinsko i invalidsko
osiguranje.

4. Za razdoblje koje prethodi mjesecu u kojem je pokrenut postupak za
utvrđivanje svojstva osiguranika, doprinos za mirovinsko i invalidsko osiguranje
obračunava se i plaća prema stručnoj spremi, osnovici i stopi doprinosa
u trenutku prijave osiguranika na produženo osiguranje.

5. Osnovice za ostvarivanje prava iz mirovinskog i invalidskog osiguranja
osoba iz točke 4. ove odluke utvrđuje se u skladu s Odlukom s osnovicama
osiguranja koje su se primjenjivale u razdobljima za koje se to osiguranje
priznaje.

6. Doprinos za produženo mirovinsko i invalidsko osiguranje plaća se
Republičkom fondu mirovinskog i invalidskog osiguranja radnika Hrvatske
na osnovi rješenja područne organizacijske jedinice Republičkog fonda kod
koje je osiguranik bio posljednji put osiguran, prije prestanka obveznog
osiguranja.

7. Doprinos se plaća u roku od 15 dana od dostave rješenja.

8. Obračunati doprinosi iskazani u dinarskoj protuvrijednosti DEM plaćaju
se na dan dospijeća. Obveznik plaćanja doprinosa koji doprinose ne uplati
u roku dospjelosti, dužan je platiti kaznene kamate na svotu doprinosa
koju nije pravodobno uplatio.

9. Usklađivanje svota iz točke 1. ove odluke obavljat će se tijekom
godine po službenoj dužnosti, bez donošenja rješenja.

10. Ova odluka stupa na snagu osmoga dana nakon objave u "Narodnim
novinama", a primjenjivat će se od 1. siječnja 1994.

Klasa: 140-13/94-01/1157

Urbroj : 341 -99-01/94-9

Zagreb, 22. ožujka 1994.

Predsjednik Upravnog odbora Republičkog fonda mirovinskog i
invalidskog osiguranja radnika Hrvatske

**dr. Stjepan Blažinkov,v. r.**

Odluka, NN 26/1994-462